BODOLAND रादाब: मुसलपुर, 8 जुन : रायजोनि गुबुन गुबुन जिल्लायावनो सोरखारनि बिथोन बादियै आसाम पुलिस बिफाना द्रागस, गान्जा, भां आरो आइन बेरेखायै फाननाय जौ बायदिखौ गोख्रों नायबिजिर गासिनो दं आरो बेफोरबादि आइन बेरेखाजों लोब्बा गोनां गोबां सुबुंआनो हमजाबायबो । थिक बे बायदिनो दिनै बाक्सा जिल्लानि मुसलपुर थानानि सिंयाव गोग्लैनाय बेलगुरि सक’याव मुसलपुर पुलिस बिफाना मोनसे संदाननायनि गेजेरजों 45 कारटुन आइन बेरेखायै लाबोनाय जौखौ हमनो हायो । बेनि गेजेरावनो किंगफिशर 15 कारटुन आरो 30 कारटुना बियार जौखौ हमनो हादों । मुसलपुरनिफ्राय निकासि फारसे ML08 E 3773 नाम्बारनि गंसे मारुटि गारिजों जौखौ लांबाय थानाय समावनो बेलगुरि सक’याव पुलिसफोरा हमनो हायो । बे दाइजों लोब्बा लाखिनानै चन्दन दास आरो चन्टरा गयारि मुंनि सानै सुबुंखौ पुलिस हमनो हायो ।